RESOLUCIÓN do 4 de marzo de 2005, da Dirección Xeral de Formación Profesional e Ensinanzas Especiais, pola que se convocan probas para a obtención do título de técnico de formación profesional específica nos ciclos formativos e prazas que se determinan.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/03/2005

A Orde do 11 de febreiro de 2005 (DOG do 22 de febreiro), pola que se regulan as probas libres para a obtención dos títulos de técnico e de técnico superior de formación profesional específica na Comunidade Autónoma de Galicia, indica, no artigo 4º, que a Consellería de Educación e Ordenación Universitaria convocará, polo menos unha vez ao ano, probas para a obtención do título de técnico e/ou de técnico superior de formación profesional específica, para os ciclos formativos e prazas que se determinen e nos centros que se autoricen para tal fin.
É por iso que, en virtude da autorización que lle confire a disposición derradeira primeira da devandita orde, esta dirección xeral
RESOLVE:
Primeiro.-Obxecto e ámbito de aplicación.
Esta resolución ten por obxecto convocar a celebración de probas libres para a obtención do título de técnico de formación profesional específica de determinados ciclos formativos, así como para a acreditación das unidades de competencia para o ano 2005, de conformidade co establecido na Orde do 11 de febreiro de 2005 (DOG do 22 de febreiro), pola que se regulan as probas libres para a obtención dos títulos de técnico e de técnico superior de formación profesional específica na Comunidade Autónoma de Galicia.
Segundo.-Prazas, ciclos formativos, módulos e centros.
Convócanse vinte e cinco prazas para cada un dos ciclos que se recollen no anexo I.
Neste anexo reflítense os módulos pertencentes a cada ciclo, así como aqueles susceptibles de validación.
Os criterios de selección de candidatos establécense aplicando o baremo recollido no anexo VI desta resolución.
Os centros integrados nos que se levarán a cabo estas probas son os relacionados no anexo II.
Terceiro.-Solicitudes de inscrición.
As solicitudes de inscrición presentaranse no centro docente no que se van realizar as probas de cada ciclo, no período comprendido entre os días 18 a 31 de marzo de 2005, ambos os dous incluídos, segundo o modelo que se recolle no anexo III.
As persoas interesadas poderán inscribirse por módulos ou por ciclo formativo completo.
Cuarto.-Documentación.
Os aspirantes deberán acompañar a súa solicitude a seguinte documentación acreditativa do cumprimen
to dos requisitos establecidos no artigo 5.2º da Orde do 11 de febreiro de 2005 (DOG do 22 de febreiro):
a) Para os aspirantes que acrediten dous anos de experiencia laboral como requisito de acceso:
-Fotocopia compulsada do DNI.
-Certificación da Tesouraría Xeral da Seguridade Social na que conste a vida laboral, e un informe de cotización ou certificación da mutualidade laboral á que estivera afiliado, onde se especifique a empresa, a categoría laboral (grupo de cotización) e o período de contratación ou, de ser o caso, o período de cotización no réxime especial de traballadores autónomos, ou de calquera outro medio de proba admitido en dereito.
-Certificación da empresa na que adquirira a experiencia laboral, na que se reflita especificamente a duración do contrato, a categoría laboral, a actividade desenvolvida e o período no que se realizou a dita actividade. No caso de traballadores por conta propia, certificación da alta no imposto de actividades económicas.
b) Para os aspirantes que acrediten ter cursado con anterioridade ensinanzas profesionais relacionadas co sector profesional correspondente:
-Fotocopia compulsada do DNI.
-Fotocopia compulsada da certificación xustificativa da formación achegada, emitida pola entidade ou institución que a impartiu, na que conste a data, a duración en horas e os contidos concretos desenvolvidos nela. Para que se considere este apartado requirirase un mínimo de 300 horas de formación. Nos casos nos que a duración da actividade formativa achegada veña expresada en créditos, considerarase cada crédito equivalente a dez horas de formación, agás indicación expresa noutro sentido na certificación emitida pola entidade correspondente. Non se terán en conta as certificacións nas que non conste expresamente o número de horas ou os créditos de duración.
Ademais deberán presentar:
-Declaración xurada do interesado, segundo o modelo do anexo IV desta resolución, na que faga constar non estar matriculado en modalidade presencial nas ensinanzas conducentes ao mesmo título ao que opta en réxime libre.
-No caso de solicitude de acreditación de competencias profesionais, para especificar a traxectoria formativa e profesional, utilizarase o modelo recollido no anexo V.
Quinto.-Información e asesoramento aos aspirantes.
Durante o período de inscrición, o departamento de orientación dos centros nos que se realicen as probas, coa colaboración de expertos da familia profesional correspondente, asesorará os aspirantes sobre o proceso de avaliación e recoñecemento das competencias profesionais para que poidan seguir adecuadamente o proceso e formalizar e presentar a documentación pertinente.
Tamén informarán os aspirantes sobre os prazos e os procesos de reclamación, sobre aspectos curri
culares do módulo ou dos módulos que pretenden superar e sobre posibles itinerarios formativos adecuados para obter a competencia do título ao que se opta.
Sexto.-Comisións de avaliación.
Con anterioridade ao día 31 de marzo de 2005, constituirase a comisión de avaliación prevista no artigo 10 da Orde do 11 de febreiro de 2005 (DOG do 22 de febreiro) coa finalidade de organizar, desenvolver e facer o seguimento do proceso de avaliación e certificación das unidades de competencia e dos módulos do ciclo formativo, determinar os espazos nos que se levarán a cabo as probas e valorar e cualificar os resultados obtidos.
Os resultados da avaliación final das competencias profesionais, así como a cualificación final de cada módulo e a global do ciclo formativo, faranse constar nunha acta que asinarán todos os membros da comisión e que se custodiará na secretaría do centro onde se realizan as probas.
As comisións de avaliación actuarán de acordo coas disposicións desta resolución e coas instrucións que oportunamente emita a Dirección Xeral de Formación Profesional e Ensinanzas Especiais.
Sétimo.-Admisión de candidatos.
A relación provisional de solicitantes de inscrición ás probas publicarase no taboleiro de anuncios do centro antes do 7 de abril.
As reclamacións a esta listaxe poderán presentarse no centro no período comprendido entre o 7 e o 14 de abril.
A relación definitiva de solicitantes de inscrición ás probas publicarase no taboleiro de anuncios do centro o 18 de abril.
A secretaría do centro remitiralle á comisión de avaliación as solicitudes de inscrición recibidas para que comprobe se os candidatos cumpren cos requisitos exixidos na Orde do 11 de febreiro de 2005 (DOG do 22 de febreiro), pola que se regulan as probas libres para a obtención dos títulos de técnico e de técnico superior de formación profesional específica.
Os criterios de selección, cando houber máis candidatos que prazas, están recollidos no anexo VI.
A relación provisional de aspirantes seleccionados para realizar as probas deberase expor no taboleiro de anuncios do centro antes do 25 de abril.
Os aspirantes poderán presentar, no mesmo centro, reclamacións a esta listaxe provisional desde o 25 de abril ata o 5 de maio ambos inclusive. A comisión de avaliación deberá resolver estas reclamacións nun prazo máximo de dez días naturais contados a partir do derradeiro día fixado para a súa presentación.
As listaxes definitivas de admitidos deberanse expor no taboleiro de anuncios do centro antes do 9 de maio.
Ante esta resolución poderá interporse recurso de alzada ante a dirección xeral competente en materia de formación profesional no prazo dun mes.
Oitavo.-Avaliación das competencias profesionais.
A avaliación das competencias profesionais farase a partir das unidades de competencia e os módulos que se relacionan no anexo I.
As persoas que soliciten a acreditación dalgunha unidade de competencia deberán pasar polas seguintes fases:
a) Entrevista persoal con membros da comisión de avaliación, preferiblemente o orientador ou a orientadora, que emitirá un informe sobre o proceso de acreditación das competencias profesionais, unha proposta de formación complementaria ou unha avaliación do currículo do aspirante.
b) Elaboración da carpeta individual de competencias profesionais.
c) Realización da entrevista de avaliación, na que a comisión de avaliación poderá observar as tarefas desenvolvidas no seu posto de traballo e, ademais, poderalle pedir ao solicitante:
-A información complementaria que considere necesaria.
-A defensa dun tema profesional puntual.
-A presentación das certificacións profesionais acreditativas das competencias profesionais susceptibles de avaliación.
-A realización de técnicas de simulación ou probas prácticas.
A comisión de avaliación informará os candidatos, a través do taboleiro de anuncios do centro, das actividades e das probas que esta pretende realizar para a valoración de cada unidade de competencia, así como dos criterios de avaliación e/ou realización destas probas.
O período destinado para a avaliación das competencias será o comprendido entre o 9 a 27 de maio.
A acreditación da correspondente unidade de competencia requirirá a avaliación final positiva emitida pola comisión de avaliación.
Os resultados provisionais da avaliación das competencias deberanse expor no taboleiro de anuncios do centro o día 31 de maio. Contra os resultados provisionais desta avaliación pódense presentar reclamacións ante a comisión de avaliación no prazo comprendido entre o 31 maio e o 7 de xuño ambos inclusive. A avaliación definitiva das unidades de competencias e a relación dos correspondentes módulos validados publicaranse no taboleiro de anuncios do centro o día 10 de xuño.
A cualificación do módulo que resulte desta avaliación será a de validado/a ou non validado/a.
O incumprimento grave, por parte da persoa solicitante de recoñecemento, das normas de prevención, protección e seguridade que se deban aplicar en cada proba provocará a súa interrupción e a valoración negativa da competencia correspondente.
Noveno.-Probas de avaliación dos módulos do ciclo formativo.
As probas realizaranse durante o período comprendido entre o 13 e o 30 de xuño, segundo o calendario
que se publique no taboleiro de anuncios do centro educativo antes do día 30 de maio, no que se indicará o día, a hora, o lugar e a necesidade de útiles ou instrumentos para cada parte da proba correspondente a cada módulo profesional.
A comisión de avaliación establecerá e fará públicas no taboleiro de anuncios do centro, antes do 30 de maio, as características, os criterios de corrección e superación, e o carácter eliminatorio, de ser o caso, de cada proba.
O incumprimento grave por parte da persoa solicitante de recoñecemento, ou a non observancia das normas de prevención, protección e seguridade que se deban aplicar en cada proba provocará a súa interrupción e a valoración negativa do módulo correspondente.
Décimo.-Avaliación das probas.
Os módulos cualificaranse de 1 a 10, sen decimais, excepto o de formación en centros de traballo, que será cualificado como apto ou non apto.
Para superar cada módulo deberase obter unha puntuación igual ou superior a 5.
A cualificación final do ciclo formativo, cunha soa cifra decimal, será a media aritmética das cualificacións dos módulos que o compoñen que teñan expresión numérica.
Os resultados da avaliación das probas dos módulos faranse constar nunha acta, segundo o modelo establecido no anexo VII, que deberán asinar todos os membros da comisión de avaliación e que se deberá custodiar na secretaría do centro.
Os módulos validados por acreditación de competencias serán cualificados como validados; para a obtención da nota media do ciclo cuantificaranse como cinco puntos.
Décimo primeiro.-Reclamacións.
Os resultados provisionais da cualificación das probas dos módulos deberanse expor no taboleiro de anuncios do centro o día 4 de xullo. Contra os resultados provisionais desta avaliación pódense presentar reclamacións ante a comisión de avaliación no prazo comprendido entre o 4 e o 11 de xullo. A cualificación definitiva dos módulos publicarase no taboleiro de anuncios do centro o día 15 de xullo.
Contra esta resolución poderá interporse recurso de alzada ante a dirección xeral competente en materia de formación profesional no prazo dun mes.
Décimo segundo.-Validacións e exencións.
Os alumnos que se presenten a estas probas poderán solicitar validación dos módulos recollidos nos anexos IV, V e VI da Orde do 16 de xullo de 2002 (DOG do 13 de setembro) e na Orde do 8 de outubro de 2002 (DOG do 17 de outubro), pola que se rectifican os erros advertidos na dita orde.
Tamén terán dereito a solicitar a exención do módulo de formación en centros de traballo pola correspondencia coa práctica laboral, presentando a documentación indicada no artigo 20.3º da Orde do 16 de xullo de 2002 (DOG do 13 de setembro).
As solicitudes de validación deberán presentarse no momento da inscrición e formalizaranse no modelo de instancia establecido para tal efecto no anexo VII de dita orde.
As solicitudes de exención do módulo de FCT pola correspondencia coa práctica laboral deberán presentarse no momento da inscrición e formalizaranse no modelo de instancia establecido para tal efecto no anexo IX da orde anteriormente citada.
As validacións e a exención do módulo de FCT serán resoltas polo director do centro no que se realizan as probas libres, quen deberá comunicar o resultado á comisión de avaliación.
Décimo terceiro.-Certificación e rexistro.
A avaliación positiva das competencias profesionais dunha unidade de competencia ou a superación dos módulos asociados a ela suporá o dereito do candidato á acreditación da unidade de competencia.
O secretario do centro integrado certificará os módulos superados, exentos ou validados, segundo o modelo presentado no anexo IX.
As persoas que teñan superada a totalidade dos módulos dun ciclo formativo e reúnan os requisitos académicos establecidos regulamentariamente para o acceso a estas ensinanzas poderán solicitar a expedición do correspondente título, segundo o modelo que se recolle no anexo X.
O rexistro dos títulos expedidos farase de acordo co procedemento establecido na Orde do 25 de abril de 1997 (DOG do 20 de maio), de creación e regulación do rexistro de títulos académicos e profesionais non universitarios de Galicia.
Décimo cuarto.-Publicidade do proceso.
As delegacións provinciais da Consellería de Educación e Ordenación Universitaria, así como os centros docentes onde se realizarán as probas, impulsarán a difusión e a publicidade desta convocatoria para o coñecemento de todos os colectivos interesados.
Décimo quinto.-Recursos.
Contra esta resolución, que non esgota a vía administrativa, as persoas interesadas poden interpor recurso de alzada ante o conselleiro de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o que dispoñen os artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Primeira.-A Dirección Xeral de Formación Profesional e Ensinanzas Especiais ditará cantas instrucións se precisaren para o cumprimento desta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de marzo de 2005.
Mª Luisa Castro Casas
Directora xeral de Formación Profesional
e Ensinanzas Especiais